شہید صباء دشتیاری ءِ ششمی سالروچ ءِ درگت ءَ
سید ہاشمی ریفرنس کتاب جاہ ءِ مراگش
رپورٹ: اسحاق خاموش
عکس: سید ہاشمی ریفرنس کتابجاہ ءِ مِنّت ءَ
21 مئی 2017 ءَ بیگاہ ءِ پنچ ءَ ماں واجہ خیرمحمد بلوچ ہال لیاری ءَ شہید صباء دشتیاری ءِ ششمی سالروچ ءِ درگت ءَ چہ سید ہاشمی ریفرنس کتابجاہ ءِ نیمگ ءَ یک
پُرمڑاہیں مراگشے”صباءِ زِند ءُ اِزم ” ءِ سرحال برجم دارگ بُوت۔جارچینی ءِ ڈُبّہ بشیر بلوچ ءَ گون اَت۔اے مراگش چار بہرانی تہا اَت۔
1۔ کتابانی دیمدرائی
2۔گُشتانک
3۔صبا داد
4۔شاعری
اے دِیوان ءِ پاگواجہ کتابجاہ ءِ کارمستر غُلام رسول بلوچ ات ءُ حاصیں مہمان بلوچی زُبان ءِ استیں وہد ءِ مستریں گِدار نویس واجہ مُنیراحمد بادینی ات۔اے دگہ مہمانانی تہا رحیم بخش آزادؔ، بشیربیدارؔ،احمد اقبالؔ، شرف شادؔ، ایوب قاسمؔءُ حسن علی حسن ہَوار اِتنت۔
ہما کتابانی کہ دیمدرائی ات ۤآہانی تہا ایوب قاسم ءُ غُلام رسول کلمتی ءِ کتاب ” نبشتہ رھبند ءُ بُن رھبند” شہید صبا دشتیاری ءِ کتاب ” فلسفہ اسلام و یونان” عاصم زہیر ءِ رد ءُ بند داتگیں مُراد ساحر ءِ رجانک کُتگیں آزمانکانی کتاب “زِر دیر اِنت” ءُ امین ضامنؔ ءِ ” فکرءِ سسّا” ہَوار ا،تنت۔
بِندات ءَ مُراد ساحرؔ رجانک کُتگیں آزمانکانی کتاب ” زِر دِیر اِنت ” ءِ دیمدرائی بُوت کہ اے کتاب عاصم زہیرؔ ءِ رد ءُ بند داتگین ات۔ حسن علی حسن ءَ عاصم زہیرؔ ءِ کُلوہ کاگد دِیوان ءِ دیما ونت ءُ گُشت کہ چہ ساحرؔ ءِکتاب ءِ چاپ ءُ شِنگ بُوہگ ءَ رجانکاری ءِ مئیل ءَ توان رسیت۔
ایوب قاسمؔ ءَ وتی گُشتانک ءِ تہا گُشت کہ من شہید صبا ءِ سکین ءِ پدا بلوچی وانگ ءُ نبشتہ کنگ بِندات کُتگ۔آئی ءَ وتی نبشتگیں کتاب ” نبشتہ رھبند ءُ بُن رھبند” ءِ باروا تْران کنان ءَ گُشت کہ پہ یک زُبانے ءِ دیمرئی ءَ بُن رھبند سکّ باز الّمی اِنت۔
ڈاکٹر رمضان بامریؔ ءَ وتی نبشتگیں کتاب “تاریخِ زُبان ادبیات” بلوچی ءِ باروا تْران کنان ءَگُشت کہ ماں فارسی زُبان ءَ منی اے کتاب ءِ نبشتہ کنگ ءِ مول ءُ مُراد ہمے بُوتگ کہ رو برکتی بلوچتسان ءَ نشتگیں ہما بلوچ کہ بلوچی ءِ وانگ نہ زاننت یا کہ وانگ ءَ نِزور اَنت آ بلوچی زُبان ءِ روتگ ءُ راجدپتر ءُ لبزانکی تَہرانی باروا بِزاننت ءُ سرپد بہ بنت۔آئی ءَ گُشت کہ راجدپتر مارا ہمے شون دنت کہ بلوچی زُبان چہ فارسی ءَ کوہن تریں زُبانے۔
ڈاکٹر رمضان بامری ءَ شہید صباءِ زِند ءُ اِزم ءِ باروا تْران کنان ءَ گُشت کہ منی یک نبشتہ کارے جوڑ بُوہگ ءِ مستریں صبا دشتیاری ءِ جند ءُ آئی ءِ شخصیت اِنت۔صباءِ سکین ہمے بُوتگ کہ مارا چہ فرداں گیش ادارہ مُہکم ءُ مضبوط کنگی اَنت۔
بلوچی زُبان ءِ نامداریں نبشتہ کار شرف شادؔ ءَ شہید صباء دشتیاری ءِ کتاب ” فلسفہ اسلام و یونان” ءِ باروا تْران کنان ءَ گُشت کہ اے کتاب ءِ مستریں مول ءُ مراد ہمے گِیشّینگ اِنت کہ فلسفہ ءِ جند چی ایت ءُ آئی ءِ سْیادی ءُ ہمگْرنچی گوں زند ءَ چی اِنت ءُ اے کتاب پہ فلسفہ ءِ نودربراں مزنیں رہشونے۔
داد ءِ بہر ءَ کتاب جاہ ءِ کارمستر غُلام رسول بلوچ ءَ بلوچی زبان ءِ نامداریں گِدار نویس مُنیر احمد بادینی ؔ ” صباداد” دات۔
بشیر بیدارؔ وتی تْران ءِ تہا گُشت کہ مُنیر بادینی ءِ سد ءَ چہ گیش گدار ءِ نویسگ آئی ءَ گوں بلوچی زُبان ءَ آئی ءِ کمیٹڈ بُوہگ ءِ مزنیں مثالے۔دیمتر ءَ آئی ءِ گُشگ ات کہ سقراطؔ ءَ بگر تاں صبادشتیاری ءَ بیا اے پِگر ءُ فلسفہ ءِ دْرستیں مردُم راستی ءِ دیم ہُونی بُوتگ اَنت۔
احمد اقابل ءَ ماں وتی گُشتانک ءِ تہا گُشت کہ شاعر ءُ نبشتہ کار پہ کُلّ بنی نوع انسان ءَ نبشتہ کنت ا کُلّ انسان ءِ جاور ءُ جیڑہاں وتی ساچشتانی تہا بیان کنت۔اگاں کسے لُوٹیت کہ من صبا ءِ وڑا کار بکناں تہ ائی ءَ وتی دل ءِ تہا صبا ءِ وڑیں دردے ودی کنَگ لُوٹیت۔
رحیم بخش آزادؔ ءَ وتی تْران کُت ءُ گُشت کہ صبا یک مُخلصیں انسانے ات آئی ءَ پہ زبان ءُ لبزانک ءِ دیمرئی ءَ کسانیں مُدّتےءِ تہا ہما کار کُت کہ چِد ءُ پیسر کسے کُت نہ کُتگ ات۔آئی ءَ چہ مردُماں بلوچی کتاب اوں پِنڈ ات۔ آئی ءَ من ءَ گْوانک جت تہ من پہ کتابجاہ ءِ ہاترءَ ٹرکے کتاب بکشات۔
مراگش ءِ حاصیں مہمان مُنیر احمد بادینی ءَ وتی تْران ءِ تہا گُشت کہ مرچی من سکّ باز وشّ آں کہ سید ریفرنس کتابجاہ ءَ من ءَ شرف داتگ ءُ ” صبا داد” منی نام ءَ کُتگ۔ ءُ من پرے گپّ ءَ پہر بندیں۔آئی ءَ گُشت کہ صبا مزنیں انسانے ات۔صباءِ کار بلوچی ءِ ہاترا نمیران انت۔من وتی گِدار ” صباءَ ہرکس زانت” چہ صباءِ شہادت ءَ پیسر نبشتگ ات ءُ من ءَ اے گُمان نہ ات کہ صبا اینچو زُوت مارا یلہ دنت ءُ رؤت۔صبا دشتیاری مئے زُبان ءُ لبزانک ءِ ہیرو ات۔بادینی ءَ گُشت کہ من ئَ کدی اے گُمان نہ بُوتگ کہ کسے منی ناولاں وانیت ، من ئَ گوں وتی زُبان ءَ مُحبّت اِنت حالانکہ من اُردو ءُ انگریزی زُبان ءَ شرّی ءَ زانیں۔ہرچ مزنیں لبزانکے کہ ودی بُوتگ آ چہ آئی ءِ ماتی زُبان ءِ سَوب ءَ مزن بُوتگ۔آئی ءَ گُشت کہ من وتی مارشتاں وتی زُبان ءِ تہا شر تر درانگاز کُت کنیں۔من انگریزی ہمینچو کہ بہ زانیں من شیکسپئیر بُوت نہ کنیں۔منی واہگ ہمیش انت کہ من بلوی لٹریچر ءَ یک اسٹینڈرڈ ءُ یونیورسل لٹریچر ءِ رد ءَ بیاریں۔آئی ءَ گُشت کہ من یک لکیرے کشّ اتگ نُوں ورنائیں نبشتہ کار منی رندگیر ءَ بیا اَنت یا من ئَ چہ دیما بُرؤنت۔میلان کُنڈیرا ءُ گارشیا مارکیزءِ وڑیں نبشتہ کار چہ مارا ودی بُوت کنت۔ورنا بائد اِنت چہ شاعری ءَ گیش رِدانک ءِ نیمگ ءَ بیاہنت۔آئی ءَ گُشت کہ لیاری انٹکلچولانی ھند ءُ دَمگ اِنت ءُ منی دیمتری گِدار ءِ بِندات چہ لیاری ءَ بیت۔
پدا رمضان بلوچ، واحد کامریڈ، گُل حسن کلمتی، فتح محمد نظر ءُ حبیب حسن ءَ کتابانی ٹیکی دیگ بُوت۔
شعری ءِ بہر ءِ پاگواجہ بشیر بیدارؔ ات ءُ جارچینی ڈُبّہ حسن علی حسن ءَ گون ات۔
شعری بہر ءِ تہا بشیر بیدارؔ ظفرکریم، اسحاق خاموشؔ،اکبر غمشادؔ،شرف شادؔ، عمران ثاقب،مُلا غلام رسول کلمتی، مومن معراج،چندن ساچؔ،رؤف شہزاد، اظہر مرادؔ،عزیز ارمان،نبیل نُور،حمّل پرویزؔ، رحمان آزگ، مقبول مبارک،عباس حسنؔ، دیدگ بشیر،شیرجان نذرؔ ءُ اظہر مُراد ءَ وتی پِربند ونت اَنت
۔